Hari.
Oniaroa,
pahisiriki kamasikoni vani hojaꞌianaha ada Jesus Jerusaléa.
Judeus kaijaꞌaria vanamonahaꞌianaki ida ihinika hoariha vakavaꞌihokiꞌianaja kaimoni ida mahi ꞌboꞌdakari vakadijaꞌari avikhananavaki Deu-ra khai vaniꞌavini kagorani-ra avanajaꞌdivini.
Hari.
Deu-ra khai vaniꞌavini kagorani kavasiribanini bodinia adahaꞌaha ada Jesus.
Amokhini kani ida ibavi bivaadahaki ijaꞌaria vanaonivini Salomão kohana ibavi.
Jesus adahana kabaꞌi,
vajoroniꞌaha adani judeus kaijaꞌari kidiania,
vananaꞌdohiꞌaha:
—Avaꞌi-ra karakhakhamaki ida Cristo ihini Cristo ihirini.
Haria nanamithajahaki bana.
Cristo mani i?
Deus ira karonaꞌiki mani i?
— vananaꞌdohiha ada Jesus.
Jesus vaꞌora niꞌaꞌaha:
—Aꞌonira onanamithaꞌiki ho,
kabaꞌi hora avakajariꞌdavini-ra avanofihi.
Bada oniꞌabakhiaki ida badani danoki kodiabiꞌi hora honariavini hiꞌiki.
Kidibadani danokia aꞌonira onanokiahivini mani ida hora karonavini avarigavini hija.
Kodiꞌovilia fori avihirini mani ida hora avakajariꞌdavini hija.
Kodiꞌovilia vakamithaki hida oathi.
Vaꞌora oogaki adani,
onaothia vikasiagaki adani.
Vaꞌora onoꞌaki adani ijaꞌari hora vavaipohihaki mahi jaꞌdini anokhomirikia Deus kania.
Ni-ihimiki bana ida vakadimahi.
Ni-nahina bikaabokaki ida vaꞌora saarivini osaꞌa kabodinia.
Kodiabiꞌi danona biaradaki ida hoariha danona.
Kodiabiꞌi hora noꞌavini vihiki adani hora vakajariꞌdariki kodipohi vihira kaimoni.
Ni-nahina bikaabokaki ida vaꞌora saarivini kodiabiꞌi saꞌa kabodinia.
Hovani,
kodiabiꞌi khama hoarani fori arihiki hari — Jesus vaꞌora niꞌaꞌaha.
Oniaroa,
jaꞌdi-ra vanabiinimananiꞌaha adani ijaꞌari vajoroniki afoꞌiana,
vanofiki ida Jesu-ra vanagahavini jaꞌdia abinira kaimoni.
Jesus vaꞌora niꞌaꞌaha:
—Aꞌonira onanokiahibakhiavini hiꞌiki ida kodibadani danoki jahaki kodiabiꞌi hora honariavini hiꞌiki.
Hana hini badani danokia okabadanina hida hora avanagahavini hija?
Vagathanihi ida Jesus athi:
—Kadabadani danokia ira anaabosivini hirihi ida ira anagahavini-ra anofivini.
Jahariki ida kadavarani Deus viaha,
oniani ida bana ira anagahavini-ra anofivini hija bana.
Ivani makhira oamani i,
kabaꞌi Deus ihini-ra ikahiki i.
Jesus vaꞌora niꞌaꞌianaha:
—Akadijaꞌari kavaꞌisohihi jiriki kapapirania hojaki hida athii:
“Aꞌonivani deuses avihiki aꞌoni.”
Niha ada Deus.
Aogaki ida Deus athi kaꞌoa hihahaꞌoadahani Deus athi kapapirania hojaki.
Deus vaꞌora naonivini adani ijaꞌari deuses,
hivaꞌoani Deus vaꞌora navaꞌisohiꞌiki adani athia.
Hovani Deus hora nagathogathoꞌiki ho,
hora karonaꞌiki ada ijaꞌari vakadiania.
Deus kaisai ohina-ra okahivini mani ida kodivarani Deua bivajahapaꞌitxiravini-ra avakahivini hija.
Ni-asohipaꞌitxiki hida kodivarani jaharini-ra avakahivini.
Badani Deua binofiki-ra bada oniꞌarija vaha;
ni-onofiki vaha ida hora avavakaijokavini.
Badani Deua binofiki-ra bada oniꞌahi;
hora avavakaijokavini-ra onofihi,
kodibadani danoki-ra avakajariꞌdaria kaimoni.
Kodivarani-ra avakajariꞌdavini kabaꞌi,
hariꞌa kodibadani danoki-ra vakajariꞌda bana mahija kodiabiꞌi kodiania akaramisina,
kidiania oakaramisina jaboni-ra avarigajahakivini.
Ijaꞌari hoarani fori arihiki hari — Jesus vaꞌora niꞌaha.
Vanofiꞌianaki ida Jesu-ra vagathivini,
abono-ra anaihotaꞌianamaniha.
Hari.
Oniaroa,
ajihiꞌaha ada Jesus,
Jordão vainia aakafianiꞌianaha.
João Batista kohana ijaꞌari-ra kanavini ibavinia akhanoꞌaha ada Jesus,
hojaꞌaha.
Ijaꞌari vaipohiki kidiania vajoroniꞌiki.
Vaabono vakaniꞌakhamaha:
—Ni-João Batista kohana bada biniꞌaꞌiki ida badani danoki.
Kaꞌoa hiki ida Jesus varani hina João Batista kohana vara bivaniꞌaꞌiki — vakhaniꞌaha.
Ijaꞌari vaipohiki kidiania vahojakia vakajariꞌdariha ada Jesus.